SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v Spoločenstve /* COM/2013/0571 final */





SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v Spoločenstve (Text s významom pre EHP) 1. Úvod Štatistika o voľných pracovných miestach poskytuje informácie o počte voľných pracovných miest v určitom čase. Tieto informácie zodpovedajú tej časti dopytu po pracovnej sile, ktorá nie je pokrytá ponukou pracovnej sily, a teda poskytujú kľúčové údaje o veľkosti a štruktúre nesúladu medzi ponukou a dopytom na trhu práce. Nariadenie Európskeho parlamentu a Rady (ES) č. 453/2008 z 23. apríla 2008 o štvrťročnej štatistike o voľných pracovných miestach v Spoločenstve[1] („nariadenie o štatistike o voľných pracovných miestach“) tvorí rámec na tvorbu, zasielanie a hodnotenie štvrťročnej štatistiky o voľných pracovných miestach. V článku 10 nariadenia o štatistike o voľných pracovných miestach sa od Komisie žiada, aby predložila správu o vykonávaní nariadenia Európskemu parlamentu a Rade do 24. júna 2010 a následne každé tri roky. V správe by sa mala zhodnotiť kvalita štatistiky poskytnutej členskými štátmi a kvalita súhrnných európskych výsledkov a mali by sa stanoviť oblasti, v ktorých existuje priestor na zlepšenie. Toto je druhá správa, ktorú má Komisia predložiť Európskemu parlamentu a Rade[2]. Vychádza zo skúseností získaných v priebehu zasielania štvrťročných údajov a dokumentácie, ktorú predkladajú členské štáty vo svojich každoročných správach o kvalite. V bode 2 tejto správy sa uvádza pokrok, ktorý sa dosiahol vo vykonávaní nariadenia o štatistike o voľných pracovných miestach v uplynulých troch rokoch. V bode 3 sa hodnotí kvalita štatistiky o voľných pracovných miestach. Bod 4 je zameraný na súhrnné európske výsledky. V bode 5 sa nachádzajú závery a navrhujú spôsoby, akými sa v budúcnosti môžu ešte lepšie spĺňať očakávania používateľov. 2. Vykonávanie 2.1 Právny rámec V záujme doplnenia všeobecného rámca zriadeného nariadením o štatistike o voľných pracovných miestach Komisia prijala dve vykonávajúce nariadenia, a to: · nariadenie Komisie (ES) č. 1062/2008[3], v ktorom sa vymedzujú postupy sezónneho očisťovania, ktoré sa majú uplatňovať od prvého štvrťroku 2014, ako aj štruktúra, obsah a termíny zasielania každoročných správ o kvalite, ktoré majú predkladať členské štáty Komisii, · nariadenie Komisie (ES) č. 19/2009[4], v ktorom sa vymedzuje pojem „voľné pracovné miesto“, stanovené termíny zasielania údajov a špecifikované časové obdobia, na ktoré sa má vzťahovať prvé zasielanie údajov. V prílohe tohto právneho aktu sú uvedené krajiny, v ktorých prebiehajú realizačné štúdie, a oblasti, ktorých sa tieto štúdie týkajú. Podľa uvedenej legislatívy sú všetky členské štáty povinné zasielať časové rady počtu voľných pracovných miest a počtu obsadených pracovných miest od prvého štvrťroku 2010, a to najneskôr do 70 dní od konca daného štvrťroka. Okrem toho, členské štáty, ktorých počet zamestnancov predstavuje viac ako 3 % všetkých zamestnancov EÚ musia tieto údaje zasielať do 45 dní od konca daného štvrťroka. Členské štáty musia poskytovať počet voľných i obsadených pracovných miest za všetky obchodné jednotky a za každú časť klasifikácie ekonomických činností NACE Revision 2[5]. Pokiaľ ide o malé podniky (vymedzené ako jednotky s menej ako 10 zamestnancami) a časti NACE O až S[6] (v ktorých sú hlavnými činnosťami činnosti v oblasti verejnej správy, zdravotníckych služieb a vzdelávania), v nariadení o štatistike o voľných pracovných miestach sa stanovuje, že tie členské štáty, ktoré majú ťažkosti s poskytovaním údajov, by mali vykonať realizačné štúdie. 2.2 Realizačné štúdie Realizačné štúdie uvedené vyššie uskutočnilo Dánsko, Španielsko, Francúzsko, Taliansko, Malta a Rakúsko. Všetky uvedené krajiny zaslali výsledky Eurostatu, pričom závery týkajúce sa možnosti krátkodobého rozšírenia rozsahu štatistiky o voľných pracovných miestach sa rôznili. V nadväznosti na realizačné štúdie Španielsko a Rakúsko ihneď pristúpili k pokrytiu celého hospodárstva. Dánsko začalo zhromažďovať údaje za malé podniky a Malta za časti NACE O až S. Francúzsko zhromažďuje údaje za malé podniky každý rok a pracuje na rozšírení pokrytia štatistiky o voľných pracovných miestach na netrhové časti častí NACE O až S. Taliansko zatiaľ nezaznamenalo žiaden konkrétny pokrok. V nariadení o štatistike o voľných pracovných miestach sa od Komisie (Eurostatu) žiada, aby prijala opatrenia po sprístupnení výsledkov realizačných štúdií. V súlade s touto požiadavkou Komisia v súčasnosti zvažuje prijatie vhodných opatrení. 2.3 Vývoj od poslednej správy Od prvej správy predloženej Európskemu parlamentu a Rade v roku 2010 členské štáty pokročili v zbere a zasielaní údajov štatistiky o voľných pracovných miestach. Komisia niektorým z nich na tento účel poskytla finančnú podporu, tak ako sa stanovuje v článku 8 ods. 1 nariadenia o štatistike o voľných pracovných miestach. Posledné kolo grantov v oblasti štatistiky o voľných pracovných miestach prebehlo v roku 2012. Tieto granty pomohli ich príjemcom pri zriaďovaní nových prieskumov štatistiky o voľných pracovných miestach alebo pri zlepšovaní zberu existujúcich údajov, napríklad prostredníctvom opatrení na zníženie zaťaženia súvisiaceho s poskytovaním odpovedí. Od roku 2010 poskytovali štatistiku o voľných pracovných miestach všetky členské štáty. Niektoré krajiny však v súlade s osobitnými ustanoveniami nariadenia o štatistike o voľných pracovných miestach vyňali malé podniky alebo jednu časť alebo viacero častí NACE O až S pre ťažkosti, ktoré mohli mať pri začatí zberu údajov. V súčasnosti poskytuje údaje za celé hospodárstvo 22 členských štátov. V ostatných krajinách (Dánsku, Grécku, Francúzsku, Taliansku a Malte) pretrvávajú medzery v pokrytí týkajúce sa malých obchodných jednotiek prípadne častí NACE O a/alebo P až S. Od roku 2010 Eurostat uverejňuje mieru voľných pracovných miest, t. j. podiel voľných pracovných miest na všetkých (obsadených + voľných) pracovných miestach, približne 80 dní po referenčnom štvrťroku (T+80). V roku 2011 sa včasnosť oznamovania výrazne zlepšila, keďže Eurostat začal so zostavovaním rýchlych odhadov miery voľných pracovných miest za Európsku úniu a eurozónu. Tieto rýchle odhady štvrťročnej miery voľných pracovných miest za celé hospodárstvo sú dostupné na internetovej stránke Eurostatu približne 50 dní po skončení daného štvrťroku (T+50). V roku 2012 Chorvátsko rozšírilo svoj zber údajov štatistiky o voľných pracovných miestach aj na malé podniky tak, aby to stihlo k dátumu pristúpenia k EÚ, t. j. k 1. júlu 2013. S cieľom vymieňať si osvedčené postupy členské štáty a Eurostat spoločne zorganizovali sériu seminárov venovaných otázkam kvality a šírenia, ako aj metodickým otázkam vrátane výpočtu variačných koeficientov pre voľné pracovné miesta. Zatiaľ posledný seminár sa uskutočnil v marci 2013 v Luxembursku. 3. Kvalita Kvalita sa posudzuje na základe piatich hlavných kritérií vymedzených v usmerneniach „Štandard EŠS pre správy o kvalite“[7], konkrétne: relevantnosť, presnosť, včasnosť, koherentnosť/porovnateľnosť a dostupnosť/zrozumiteľnosť. 3.1 Relevantnosť Zber údajov štatistiky o voľných pracovných miestach je veľmi relevantný, keďže poskytuje jediný harmonizovaný zdroj na meranie nesplnených požiadaviek na pracovnú silu. Útvary Komisie (Generálne riaditeľstvo pre zamestnanosť, sociálne záležitosti a začlenenie) a Európska centrálna banka používajú štvrťročné údaje o voľných pracovných miestach, aby mohli monitorovať krátkodobý vývoj hospodárskeho cyklu a trhu práce. Štatistika o voľných pracovných miestach je jedným z hlavných európskych ekonomických ukazovateľov (PEEI)[8] , ktoré boli vybrané za nástroje na monitorovanie makroekonomického vývoja v priebehu roku. Údaje štatistiky o voľných pracovných miestach sa takisto používajú v štrukturálnych analýzach založených na ukazovateľoch, ktoré sa vykonávajú v rámci stratégie Európa 2020 na zabezpečenie inteligentného, udržateľného a inkluzívneho rastu[9]. Dva ukazovatele založené na štatistike o voľných pracovných miestach boli začlenené do Rámca spoločného hodnotenia, ktorý sa používa na monitorovanie pokroku dosiahnutého v oblastiach stratégie Európa 2020, ktoré súvisia so zamestnanosťou. Relevantnosť štatistiky o voľných pracovných miestach by sa ďalej zvýšila, keby sa odstránili existujúce medzery v pokrytí spôsobené dobrovoľným poskytovaním štatistík v častiach NACE O až S a v súvislosti s malými podnikmi. 3.2 Presnosť Výpočet variačných koeficientov pre voľné pracovné miesta je mimoriadne náročný vzhľadom na značne nerovnomerné rozloženie voľných pracovných miest, t. j. väčšina odpovedí je 0. Podľa správ o kvalite za referenčný rok 2011 sa variačné koeficienty odhadov členských štátov pohybovali medzi jedným percentom až siedmimi percentami na počet voľných pracovných miest, pričom mimo tohto rozmedzia sa pohybovalo len Bulharsko. Revízie odhadov sú pre používateľov osobitným zdrojom obáv a sú dôležitým prvkom presnosti. Situácia je v prípade dvoch uverejnení miery voľných pracovných miest rôzna. Bežne sú informácie od všetkých členských štátov k dispozícii v údajoch zaslaných v čase T+80 dní. Odhady uverejnené za eurozónu a EÚ-27 (odhady T+80) preto pokrývajú všetky prijaté údaje. Podliehajú revíziám len vtedy, ak členské štáty zašlú údaje po termíne uverejnenia. K revíziám odhadov miery voľných pracovných miest za eurozónu alebo EÚ-27 v skutočnosti nedošlo od tretieho štvrťroku 2010. Rýchle odhady súhrnnej miery voľných pracovných miest za eurozónu a EÚ-27, ktoré sa uverejňujú v čase T+50 dní, sa môžu revidovať len dovtedy, kým sa neuverejnia odhady T+80. Zatiaľ došlo len k obmedzeným revíziám. V priebehu šiestich štvrťrokov – tretí štvrťrok 2011 až štvrtý štvrťrok 2012 – počas ktorých boli rýchle odhady doteraz uverejnené bol odhad za eurozónu revidovaný dvakrát (v prvom štvrťroku 2012 o 0,1 percentuálneho bodu z 1,6 % na 1,7 % a v štvrtom štvrťroku 2012 o - 0,2 percentuálnych bodov z 1,8 % na 1,6 %), zatiaľ čo odhad za EÚ-27 bol revidovaný jedenkrát (v štvrtom štvrťroku 2012 o - 0,2 percentuálnych bodov z 1,6 % na 1,4 %). Niektoré členské štáty, najmä na začiatku svojich sérií, pristúpili k výrazným revíziám počtu voľných i obsadených pracovných miest. Nemalo to však žiaden veľký vplyv na súhrnné európske výsledky, keďže takéto revízie sa vykonali v menších členských štátoch. 3.3 Včasnosť Členské štáty vo veľkej miere splnili svoje právne záväzky, pokiaľ ide o včasné zasielanie údajov štatistiky o voľných pracovných miestach. V prípade Grécka sa však objavilo štrukturálne oneskorenie. S touto krajinou sa dohodol plán s cieľom odstrániť problém s oneskoreným zasielaním údajov. Od predchádzajúcej správy sa včasnosť zlepšila, najmä od zavedenia rýchlych odhadov za eurozónu a EÚ v roku 2011, ktoré sa uverejňujú 50 dní po skončení daného štvrťroka, čo je značne skôr ako bol pôvodný cieľ T+75 stanovený v rámci PEEI. Druhý odhad týkajúci sa všetkých členských štátov bol uverejnený približne 80 dní po referenčnom štvrťroku. 3.4 Koherentnosť a porovnateľnosť Koherentnosť voľných pracovných miest sa nemôže priamo skontrolovať, keďže neexistuje žiaden harmonizovaný zdroj údajov zozbieraných na európskej úrovni, ktorý by meral nesplnené požiadavky po pracovnej sile na trhu práce. Zatiaľ čo v mnohých krajinách dochádza k počítaniu voľných pracovných miest oznamovaných verejným službám zamestnanosti, používanie týchto čísel na preverenie koherentnosti štatistiky o voľných pracovných miestach je problematické, keďže sú príliš nekompletné a zakladajú sa na národných definíciách. Počet obsadených pracovných miest – premenná, ktorá je súčasťou menovateľa miery voľných pracovných miest – by sa mal porovnávať s informáciami z iných zdrojov, predovšetkým s počtom zamestnaných osôb oznamovaným v rámci výberového zisťovania pracovných síl. Eurostat sa s členskými štátmi dohodol na zodpovedajúcom rozšírení rozsahu kvality oznamovaných údajov. Porovnania a následné posudzovanie rozdielov musia zohľadňovať koncepčné a prieskumu sa týkajúce rozdiely medzi zdrojmi. Pokiaľ ide o porovnateľnosť, dôležitou vlastnosťou je referenčný dátum, ku ktorému sa údaje štatistiky o voľných pracovných miestach v danom štvrťroku zbierajú. Podľa článku 2 nariadenia Komisie (ES) č. 19/2009 sa uprednostňuje kontinuálny zber informácií alebo zber informácií k niekoľkým dátumom v priebehu daného štvrťroku. Momentálne zbiera údaje štatistiky o voľných pracovných miestach k niekoľkým dátumom v rámci štvrťroku len dvanásť členských štátov a Chorvátsko[10]. Odporúča sa, aby aj ostatné členské štáty začali používať rovnaký postup, aby sa zabezpečilo, že odhad za celý štvrťrok je plne reprezentatívny. Hlavnou výzvou v súvislosti s porovnateľnosťou je zabezpečiť, aby všetky členské štáty vo svojich prieskumoch voľných pracovných miest pokrývali celé hospodárstvo, t.j. aby zahrnuli aj malé podniky a časti NACE O až S. Ako sa uvádza v bodoch 2.2. a 2.3 vyššie, päť členských štátov stále nespĺňa tento cieľ. 3.5 Dostupnosť a zrozumiteľnosť Štatistika o voľných pracovných miestach sa uverejňuje prostredníctvom bežných komunikačných kanálov Eurostatu, konkrétne prostredníctvom online databázy Eurobase a stránok vyhradených vysvetleniam štatistík na internetovej stránke Eurostatu[11]. Na tejto internetovej stránke sa nachádzajú aktuálne informácie o miere voľných pracovných miest za celú EÚ i jednotlivé krajiny, ako aj tabuľky s doterajším vývojom. V súlade s nariadením Komisie (ES) č. 19/2009 členské štáty každoročne predkladajú správy o kvalite, čo Eurostatu umožňuje aktualizovať metaúdaje poskytované používateľom. Dostupnosť a zrozumiteľnosť údajov o miere voľných pracovných miest sa preto môžu považovať za dobré. 4. Súhrnné európske výsledky Súhrnné európske výsledky sa v súčasnosti distribuujú len v súvislosti s mierou voľných pracovných miest a nie v súvislosti s absolútnym počtom voľných pracovných miest. Dôvodom je to, že existujúce medzery v pokrytí malých podnikov a častí NACE O až S priamo ovplyvňujú počet voľných pracovných miest, zatiaľ čo celková miera nemusí byť nevyhnutné ovplyvnená. Štúdie kvality, ktoré sa uskutočnili v niektorých krajinách, ktoré pokrývajú celé hospodárstvo, napríklad pri porovnávaní voľných pracovných miest v malých podnikoch s voľnými pracovnými miestami v ostatných častiach hospodárstva, naznačujú, že uvedené tvrdenie tak celkom neplatí. V dôsledku toho existuje riziko, že sa miera voľných pracovných miest za EÚ a eurozónu podceňuje. Napriek uvedenému sa kvalita súhrnných európskych výsledkov môže považovať za uspokojivú. Rýchle odhady sa tiež môžu považovať za spoľahlivé. Došlo len k menším revíziám pri uverejňovaní záverečných údajov približne jeden mesiac po uverejnení rýchlych odhadov. 5. Závery V uplynulých troch rokoch sa vo vykonávaní nariadenia o štatistike o voľných pracovných miestach a v zbieraní spoľahlivých štatistík v oblasti voľných pracovných miest dosiahol veľký pokrok. Krajiny zasielali svoje údaje včas a súhrnné európske výsledky sa uverejňovali podľa plánu. V roku 2011 sa včasnosť ešte viac zlepšila, keď Eurostat začal s uverejňovaním rýchlych odhadov. V uverejnených súhrnných európskych výsledkoch, jednak v prípade rýchlych odhadov a jednak v prípade záverečných odhadov, sa vykonali len menšie revízie. Niektoré krajiny, ktoré predtým poskytovali obmedzenejšie údaje o hospodárstve, okrem toho nedávno rozšírili rozsah svojich prieskumov v oblasti štatistiky o voľných pracovných miestach. Aj napriek tomu je nekompletnosť pokrytia naďalej hlavným dôvodom, prečo sa údaje štatistiky o voľných pracovných miestach nepoužívajú vo väčšej miere. Je nesmierne dôležité, aby všetky členské štáty vo svojich štvrťročných odhadoch v plnej miere pokrývali verejný sektor a malé podniky. Komisia preskúma spôsoby, ako túto situáciu zlepšiť, ako aj možnosť nových legislatívnych iniciatív s cieľom zabezpečiť potrebné zlepšenie. [1] Ú. v. EÚ L 145, 4.6.2008, s. 234. [2] Pozri predchádzajúcu správu KOM(2010) 421. [3] Nariadenie Komisie (ES) č. 1062/2008 z 28. októbra 2008, ktorým sa vykonáva nariadenie Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v Spoločenstve, pokiaľ ide o postupy sezónneho očisťovania a správy o kvalite (Ú. v. EÚ L 285, 29.10.2008, s. 3). [4] Nariadenie Komisie (ES) č. 19/2009 z 13. januára 2009, ktorým sa vykonáva nariadenie Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v Spoločenstve, pokiaľ ide o vymedzenie pojmu voľné pracovné miesto, referenčné dátumy zberu údajov, špecifikácie zasielania údajov a realizačné štúdie (Ú. v. EÚ L 9, 14.1.2009, s. 3). [5] Nariadenie Európskeho Parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Rev. 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1). [6] Týkajúce sa: oblasti verejnej správy a obrany, povinného sociálneho zabezpečenia (časť O), vzdelávania (časť P), ľudského zdravia a sociálnej starostlivosti (časť Q), umenia, zábavy a rekreácie (časť R) a iných činností, ako napr. činností členských organizácií, opráv počítačov a osobných potrieb a potrieb pre domácnosť a iných osobných služieb (časť S). [7] Pozri „Štandard EŠS pre správy o kvalite“ (dostupný len v anglickom jazyku) na tejto stránke: http://epp.eurostat.ec.europa.eu/portal/page/portal/ver-1/quality/documents/ESQR_FINAL.pdf. [8] Oznámenie Komisie Európskemu parlamentu a Rade o štatistike eurozóny „Smerom k zlepšeným metodikám pre štatistiky a ukazovatele eurozóny“, KOM(2002) 661. [9] Oznámenie Komisie – EURÓPA 2020 – Stratégia na zabezpečenie inteligentného, udržateľného a inkluzívneho rastu, KOM(2010) 2020. [10] V čase písania tohto dokumentu Chorvátsko ešte nebolo členským štátom EÚ. [11] http://epp.eurostat.ec.europa.eu/statistics_explained/index.php/Job_vacancy_statistics.